Kim Edberg Andersen (NB), 2023-12-07:
Resultatet først: I Nye Borgerlige er vi ikke for eller imod, så vi er det, der hedder gul.
Det er vi, fordi vi faktisk lige har stillet nogle spørgsmål til ministeren, som vi rigtig gerne vil have svar på først, inden vi lige tager endelig stilling.
Som jeg tidligere har forsøgt at gøre opmærksom på til nogle af de tidligere ordførere fra regeringspartierne, har jeg en reel bekymring for nogle af de ting, man gør her.
Det virker nok lidt smart, fordi man har travlt med at nå et 2025-mål eller et 2030-mål, men jeg tror bare, at hvis man bliver ved med at jokke dem, der rent faktisk hjælper, noget ned i halsen, bliver de på godt nordjysk rigtig tvære.
Så folkene i de to huse, vi snakker om nok ikke betyder noget, har familie og venner gennem generationer, der også bor i det område, og de synes også, at man bliver jokket over tæerne, hvis ikke vi finder en løsning.
Jeg bliver bare nødt til at sige, at det her altså er et københavnerproblem.
Hvis ikke man mener, at man kan finde en løsning for to huse, når man vil lave et testcenter, så er det, fordi man ikke gider at sætte sig ind i en bil og køre til Østerild eller Fjaltring og snakke med mennesker – snakke med dem og finde en løsning.
Man kan nok finde ud af det.
Det er der, hvor jeg synes at man skyder sig selv i foden.
Jeg var lige ude at slå op, hvor stor Kongens Have er, og den er 12 ha.
Der kunne man jo lave et af dem.
Man flytter lidt deroppe, og så tager vi den nordlige mølle og sætter den inde i Kongens Have.
Den er 12 ha, så den kunne faktisk godt stå der.
Så kunne københavnerne også se, hvor høj en vindmølle på 330 m rent faktisk er – den er pænt stor.
Det er den.
Altså, jeg er 2 m høj, så det er sådan godt lige 100 af mig oven på hinanden – plus/minus de sidste 50, men det må være nogen, der er lidt mindre, for at det passer i højden.
Og det er det, der er problemet; det er voldsomt store ting.
Min bekymring går faktisk på, at jeg synes, at mange af argumenterne fra regeringspartierne jo er rigtige.
Lad os nu få testet tingene.
Vi har en fordel, vi har oparbejdet, og som vi skal arbejde videre på.
Hør nu her, jeg kunne jo være ligeglad, for jeg er i et af de partier, der ikke har bundet sig til masten i forhold til klimaloven, men jeg tror bare, at hvis regeringen og de partier, der bare har bundet sig fast til den mast, vil i mål, så skal de holde op med at genere danskerne med omstillingen og i stedet få dem til at være medspillere.
Som Venstres ordfører også sagde, kan staten slippe af sted med det hele, men hvis vi, der bor derude, ikke kan få lov til noget som helst, bliver vi igen tvære.
Jeg ved godt, at I tror, at vi alle sammen bliver tvære over ting hele tiden, og det kan det også godt være at vi gør.
Men løsningen er egentlig meget nem: Tag ud og tal med os.
Tal nu med os, og find nu en løsning i stedet for at lave sådan noget pjatværk.
Det bliver noget makværk, når man gør det her.
Så kan det godt være, at man slipper af sted med det den ene gang, men man bliver ikke ved med at slippe af sted med det.
Det er bare det, jeg siger, for jeg tror, at vi skal i mål.
Og så nytter det ikke noget, at Moderaternes ordfører står og siger både det ene og det andet.
Det bliver sådan noget rundesnak med den ordfører hver eneste gang.
Den ene vindmølle er anderledes end den anden vindmølle, og der bliver aldrig rigtig et svar.
Men det er nok mere ordførerens måde at kommunikere på, end det er virkeligheden.
For jeg tror ikke, at det er ondskab fra Moderaternes side.
Vi skal i mål med det her, og jeg tror, at vi kommer længere med noget dialog.
I Nye Borgerlige afventer vi svarene fra ministeren.
Som udgangspunkt er vi positive over for det, men vi bliver også nødt til at sige, at vi skal holde op med at genere danskerne med omstillingen.
Vi skal få dem med som medspillere, og lige nøjagtig Lemvig Kommune har altså været medspillere i meget, meget stor stil i det her.
Det er de til stadighed, og det bliver de ved med.
Og så er der de 7.000 kr., fordi dit hus mister al værdi?
Altså, lommeregneren er også opfundet der, hvor jeg kommer fra.
Vi afventer.
Vi stemmer gult.
Tak for ordet.